ก.ล.ต. ปรับเกณฑ์ขายหุ้น PP ใหม่ ลดขั้นตอน-คุ้มครองนักลงทุน ดีเดย์ 1 ก.ค.นี้
ก.ล.ต. ปรับเกณฑ์เสนอขายหุ้น PP ใหม่ ช่วยลดขั้นตอนยื่นเอกสาร เปิดทางนำหุ้นเหลือจาก PPO มาขาย PP ได้ พร้อมปรับวิธีคำนวณราคาให้ชัดเจน มั่นใจคุ้มครองนักลงทุนอย่างเหมาะสม เริ่มบังคับใช้ 1 ก.ค.66
ก.ล.ต.ปรับเกณฑ์ขายหุ้น PP ใหม่ ช่วยลดขั้นตอนยื่นเอกสาร มั่นใจคุ้มครองนักลงทุนอย่างเหมาะสม เริ่มบังคับใช้ 1 ก.ค.66
2 ก.พ. 2566

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ออกประกาศปรับปรุงหลักเกณฑ์การเสนอขายหุ้นที่ออกใหม่ต่อบุคคลในวงจำกัด (Private Placement : PP) ของบริษัทจดทะเบียน เพื่อลดขั้นตอน กระบวนการและเอกสารที่ต้องยื่นต่อ ก.ล.ต. สอดคล้องกับแนวทาง Regulatory Guillotine ซึ่งเป็นการทบทวนกฎหมายที่บังคับใช้อยู่ในปัจจุบัน เพื่อยกเลิกหรือปรับปรุงกฎหมายที่หมดความจำเป็นหรือไม่สอดคล้องกับสภาพการณ์ในปัจจุบัน หรือที่เป็นอุปสรรคต่อการดำรงชีวิตหรือการประกอบอาชีพเพื่อไม่ให้เป็นภาระแก่ประชาชนโดยใช้วิธีที่รวดเร็ว โปร่งใส ใช้ต้นทุนต่ำ และมีส่วนร่วมจากทุกภาคส่วนที่เกี่ยวข้อง โดยผู้ลงทุนยังคงได้รับความคุ้มครองอย่างเหมาะสม
โดยก.ล.ต. ได้ออกประกาศเพื่อปรับปรุงหลักเกณฑ์การเสนอขายหุ้น PP ของบริษัทจดทะเบียน ซึ่งเป็นไปตามมติของคณะกรรมการกำกับตลาดทุนที่ได้เห็นชอบการปรับปรุงหลักเกณฑ์ดังกล่าว โดยมีรายละเอียดการปรับปรุงดังนี้
1) ยกเลิกกระบวนการยื่นคำขออนุญาตต่อ ก.ล.ต. โดยยังต้องเปิดเผยข้อมูลในหนังสือนัดประชุมผู้ถือหุ้นและกำหนดให้มีความเห็นของที่ปรึกษาทางการเงินอิสระ (IFA) ในกรณีที่มีนัยสำคัญแทน
2) ปรับปรุงให้รองรับกรณีการนำหุ้นที่เหลือจากการเสนอขายแบบ Preferential Public Offering (PPO : การเสนอขายหุ้นที่ออกใหม่ในลักษณะเป็นการทั่วไปโดยกำหนดเงื่อนไขให้ผู้ที่จะซื้อหุ้นต้องเป็นผู้ถือหุ้นของบริษัท และจำนวนการจองซื้อไม่เกินกว่าสัดส่วนการถือหุ้น โดยเป็นการเสนอขายตามมติที่ประชุมผู้ถือหุ้นที่ให้เสนอขายต่อผู้ถือหุ้นทุกรายอย่างเท่าเทียมกัน แต่จะไม่เสนอขายให้ผู้ถือหุ้นที่จะทำให้บริษัทมีหน้าที่ตามกฎหมายต่างประเทศ) มาเสนอขาย PP ได้ เพื่อให้สอดคล้องกับกรณีการเสนอขายต่อผู้ถือหุ้นเดิมตามสัดส่วนการถือหุ้น (RO) และเพิ่มความคล่องตัวแก่บริษัทจดทะเบียนให้สามารถระดมทุนได้ครบตามจำนวนที่ต้องการ
3) ปรับปรุงการคำนวณหาราคาตลาดซึ่งปัจจุบันมีความแตกต่างในหลายกรณี เพื่อให้เกิดความชัดเจนและง่ายต่อการปฏิบัติ
ทั้งนี้ ประกาศดังกล่าวได้ประกาศลงราชกิจจานุเบกษาและจะมีผลใช้บังคับตั้งแต่วันที่ 1 กรกฎาคม 2566